作者:無名氏
標題:沁園春
內容:皂蓋朱幡，玉節虎符，宏開大藩。把濟川秀楫，試橫碧水，擎天柱石，小駐丹山。麥秀兩歧，棠敷千里，治最當今黃潁川。平章看、文詞坡谷，人品歐韓。竭來遊戲人間。況雅量汪汪海樣寬。適弧垂門外，香凝燕寢，□星對照，兩地交歡。自有青州，活民陰德，不用延年九轉丹。人皆祝，願黑頭黃閣，綠鬢朱顏。